作者:貫休
標題:送吏部劉相公除東川
內容:帝念梓州民，年年戰伐頻。山川無草木，烽火沒煙塵。政亂皆因亂，安人必藉仁。皇天開白日，殷鼎輟誠臣。一日離君側，千官送渭濱。酒傾紅琥珀，馬控白騏驎。渥澤番番降，壺漿處處陳。旌幢山色濕，邛僰鳥啼新。帟幕還名儉，良醫始姓秦。軍雄城似嶽，地變物含春。白必侵雙鬢，清應誡四鄰。吾皇重命相，更合是何人。